Document ID: 32009D0415

РЕШЕНИЕ НА СЪВЕТА
от 27 април 2009 година
относно наличието на прекомерен дефицит в Гърция
(2009/415/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 6 от него,
като взе предвид препоръката на Комисията,
като взе предвид представените съображения от страна на Гърция,
като има предвид, че:
(1)
Съгласно член 104 от Договора държавите-членки трябва да избягват прекомерен държавен дефицит.
(2)
Пактът за стабилност и растеж се основава на целта за осигуряване на стабилни публични финанси като средство за засилване на предпоставките за ценова стабилност и висок и устойчив растеж, благоприятстващ създаването на трудова заетост.
(3)
Процедурата при прекомерен дефицит (ППД) съгласно член 104 от Договора, уточнена в Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (1), която е част от Пакта за стабилност и растеж, предвижда решение за наличието на прекомерен дефицит. Протоколът относно процедурата при прекомерен дефицит, приложен към Договора, определя допълнителни разпоредби, свързани с прилагането на ППД. С Регламент (ЕО) № 3605/93 на Съвета (2) се определят подробни правила и дефиниции за прилагането на разпоредбите от горепосочения протокол.
(4)
Реформата на Пакта за стабилност и растеж от 2005 г. има за цел да засили неговата ефективност и икономическа основа, както и да се запази устойчивостта на публичните финанси в дългосрочен план. По-специално тя има за цел да се гарантира, че икономическият и бюджетният контекст са взети изцяло предвид при всеки етап от ППД. По този начин Пактът за стабилност и растеж осигурява рамката на държавните политики за бързо възстановяване на стабилното състояние на бюджета, като в същото време се отчита икономическата ситуация.
(5)
В член 104, параграф 5 от Договора се изисква Комисията да изпрати становище до Съвета, ако тя счита, че в дадена държава-членка съществува или може да възникне прекомерен дефицит. Като взе предвид доклада си в съответствие с член 104, параграф 3 от Договора и становището на Икономическия и финансов комитет в съответствие с член 104, параграф 4, Комисията заключи, че в Гърция съществува прекомерен дефицит. Вследствие на това Комисията изпрати становище до Съвета по отношение на Гърция на 24 март 2009 г. (3).
(6)
В член 104, параграф 6 от Договора се предвижда Съветът, преди да реши след цялостна оценка дали е налице прекомерен дефицит, да разгледа всички съображения, които заинтересованата държава-членка желае да представи. В случая с Гърция цялостната оценка води до следните заключения.
(7)
През 2007 г. дефицитът на консолидирания държавен бюджет достига 3,5 % от БВП, надхвърляйки референтната стойност от 3 % от БВП. В междинната прогноза на службите на Комисията от януари 2009 г. дефицитът на консолидирания държавен бюджет без еднократните мерки през 2008 г. се оценява на 3,6 % от БВП (или ако бъдат включени еднократните мерки - на 3,4 % от БВП). Тази оценка се основава на ръст от 2,9 % на реалния БВП през 2008 г. и при нея се взема предвид последната налична информация за изпълнението на бюджет 2008. Въз основа на очакван ръст от 0,2 % на реалния БВП и предпазлива оценка на приетия от парламента на 21 декември бюджет 2009, в междинната прогноза на службите на Комисията от януари 2009 г. дефицитът на консолидирания държавен бюджет без еднократните мерки през 2009 г. се оценява на 4,4 % от БВП (или ако бъдат включени приходите от еднократните мерки - на 3,7 % от БВП). Въз основа на обичайното допускане за продължаване на провежданата политика и невъзобновяване на еднократните мерки се очаква дефицитът за 2010 г. да бъде 4,2 % от БВП. Следователно критерият за дефицита в Договора не е изпълнен.
(8)
Брутният държавен дълг е 94,8 % от БВП през 2007 г., а през 2008 г. - 94,6 %, значително над посочената в Договора референтна стойност от 60 % от БВП. Според междинната прогноза на службите на Комисията от януари 2009 г. се очаква съотношението на брутния държавен дълг спрямо БВП допълнително да се увеличи до 96,25 % от БВП през 2009 г. и 98,5 % през 2010 г. Настоящите нива на дефицита и оценките за растежа в средносрочен план не са съвместими с приближаващо се до равнище под 60 % от БВП съотношение на дълга спрямо БВП. Съотношението на дълга спрямо БВП не може да се счита за намаляващо в достатъчна степен и приближаващо се със задоволителни темпове до референтната стойност по смисъла на Договора и на Пакта за стабилност и растеж.
(9)
Съгласно член 2, параграф 4 от Регламент (ЕО) № 1467/97 „съответните фактори“ могат да бъдат взети предвид при етапите, водещи до вземане на решение на Съвета за наличието на прекомерен дефицит в съответствие с член 104, параграф 6, само ако дефицитът изпълнява изцяло двойното условие - да бъде близо до референтната стойност и прекомерният дефицит над тази стойност да е временен. В случая с Гърция това двойно условие не е изпълнено. Следователно съответните фактори не са взети предвид при етапите, водещи до настоящото решение,
ПРИЕ НАСТОЯЩОТО РЕШЕНИЕ:
Член 1
От цялостната оценка следва, че в Гърция е налице прекомерен дефицит.
Член 2
Адресат на настоящото решение е Република Гърция.
Съставено в Люксембург на 27 април 2009 година.

Labels: 2
18